## Rješenje kojim se ovlaštenom društvu Interkapital vrijednosni papiri d.o.o., Zagreb, uvjetno oduzima dozvola za obavljanje svih poslova s vrijednosnim papirima iz članka 34. Zakona o tržištu vrijednos

### NN 74/2007 (18.7.2007.), Rješenje kojim se ovlaštenom društvu Interkapital vrijednosni papiri d.o.o., Zagreb, uvjetno oduzima dozvola za obavljanje svih poslova s vrijednosnim papirima iz članka 34. Zakona o tržištu vrijednos

# HRVATSKA AGENCIJA ZA NADZOR FINANCIJSKIH USLUGA

2363

Na
temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05), te članka 52. Zakona o tržištu vrijednosnih
papira (»Narodne novine« br. 84/02 i 138/06), Uprava
Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova s vrijednosnim papirima
ovlaštenom društvu Interkapital vrijednosni papiri
d.o.o., Zagreb, Preradovićeva 14, na sjednici
održanoj 12. srp­nja 2007. godine donijela je

## RJEŠENJE

1.
Ovlaštenom društvu Interkapital vrijednosni papiri
d.o.o., Zagreb, Preradovićeva 14, MBS: 080420080,
oduzima se dozvola za obavljanje svih poslova s vrijednosnim papirima iz članka
34. Zakona o tržištu vrijednosnih papira (»Narodne novine« br.
84/02 i 138/06).

2.
Dozvola iz točke 1. izrijeke ovog rješenja neće se oduzeti ukoliko za ovlašteno
društvo Interkapital vrijednosni papiri d.o.o.,
Zagreb, Preradovićeva 14, MBS: 080420080, u razdoblju
od jedne godine od dana konačnosti ovog rješenja ne nastupi bilo koji od
razloga za oduzimanje dozvole propisan odredbama članka 52. stavak 1. Zakona o
tržištu vrijednosnih papira.

3.
Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.

4.
Ovo rješenje objavit će se u »Narodnim novinama«.

```
Obrazloženje
```

Na
temelju rješenja Komisije za vrijednosne papire Republike Hrvatske, klasa:
UP/I-450-08/02-02/16 od 31. siječnja 2002. godine, klasa: UP/I-450-08/03-02/68
od 20. ožujka 2003. godine i klasa:UP/I-450-08/04-02/03 od 22. siječnja 2004.
godine, društvo Interkapital vrijednosni papiri
d.o.o., Zagreb (dalje: Društvo) posjeduje dozvolu za obavljanje poslova s
vrijednosnim papirima iz članka 34. točke 1. – 7. Zakona o tržištu vrijednosnih
papira (»Narodne novine« br. 84/02 i 138/06, dalje:
ZTVP).

Hrvatska
agencija za nadzor financijskih usluga (dalje: Agencija) provela je postupak
nadzora nad Društvom, temeljem Odluke klasa: UP/I-041-02/07-06/5 od 15. ožujka
2007. godine, a sukladno odredbi članka 15. točka 2. Zakona o Hrvatskoj
agenciji za nadzor financijskih usluga (»Narodne novine« br.
140/05, dalje: Zakon o Agenciji) i članka 14. ZTVP-a.

Postupkom
nadzora utvrđeno je da Društvo nije postupalo u skladu s odredbama ZTVP-a,
odnosno da su u Društvu poslove s vrijednosnim papirima obavljale neovlaštene
osobe.

Naime,
prvenstveno valja istaknuti da su u ranijem postupku nadzora nad Društvom
(klasa: UP/I-041-02/06-01/106), 11. listopada 2006. godine kao stranke
saslušani Daniel Nevidal –
član Uprave Društva, broker i investicijski savjetnik, te Dario
Bjelkanović – investicijski savjetnik. Tom prigodom
su na pitanje koje poslove obavljaju u Društvu, a što je konstatirano
Zapisnicima o saslušanju, izjavili:

a)
Daniel Nevidal: »Ja sam
član Uprave i nadležan sam za administrativne poslove i povremeno obavljam
poslove brokera i investicijskog savjetnika. Poslove brokera obavlja nekoliko
osoba: Davor Vorih, Dario Bjelkanović, Tomislav Ridzak.«;

b)
Dario Bjelkanović: »Ja sam
broker povremeno, a prije svega obavljam poslove na obvezničkom
tržištu, i poslove investicijskog savjetnika.«.

S
tim u svezi, Agencija je od Društva zatražila detaljno očitovanje, koje je i
zaprimljeno 2. ožujka 2007. godine (klasa: UP/I-041-02/07-06/1). U predmetnom
očitovanju se ističe da je sva zaprimanja naloga od klijenata, unošenja istih u
knjigu naloga i izlaganja na trgovinske sustave obavljao Daniel
Nevidal, kao ovlaštena osoba. Nadalje, pojašnjava se
da su naprijed citirane izjave posljedica nesporazuma nastalog zbog korištenja
(kolokvijalnog) termina »brokerski poslovi« za poslove administriranja računa
klijenata (statističko praćenje, izrada različitih pregleda i dokumentacije),
izrade analiza financijskih tržišta, praćenja aktivnosti nalogodavaca, pripreme
naloga za unos u knjigu naloga i sl., pa je u tom
smislu dan i detaljan opis poslova na kojima rade pojedini zaposlenici Društva.
U pred­metnom očitovanju se posebno opisuje način na
koji je Daniel Nevidal
obavljao brokerske poslove u situacijama kada nije bio fizički prisutan u uredu
(posredstvom mobitela i prijenosnog računala).

U
postupku nadzora, kojim je bilo obuhvaćeno vremensko raz­doblje od 1. lipnja 2006. do 31. listopada 2006. godine,
Agencija je utvrdila da je jedina osoba ovlaštena za obavljanje poslova brokera
u Društvu u tom razdoblju bio Daniel Nevidal, ujedno i član Uprave Društva.

Tijekom
postupka nadzora Agencija je, u cilju potpunog i pravilnog utvrđivanja svih
činjenica, izvršila uvid u sljedeću dokumentaciju Društva: radne knjižice i
ugovore o radu svih zaposlenika, evidencije radnog vremena u navedenom
vremenskom razdoblju (korištenje godišnjih odmora i bolovanja), te putne naloge
Daniela Nevidala. Iz navedene
dokumentacije je utvrđeno tko su bili zaposlenici Društva u navedenom razdoblju
(Daniel Nevidal, Dario Bjelkanović, Lidija Gamulin, Davor Vorih, Ivan Kurtović, Dominik Škaro, Mario Ostojić, Vesna Balić, Blanka Grubješić
i Zvonimir Ridzak koji je kasnije prestao biti
zaposlenik Društva), te je utvrđeno da Daniel Nevidal nije bio u uredu na radne dane 23. i 24. kolovoza
2006., 13. listopada 2006., te 23., 24. i 25. listopada 2006. godine.

Imajući
u vidu očitovanje Društva od 2. ožujka 2007. godine, i opis načina na koji Daniel Nevidal obavlja brokerske
poslove kada nije prisutan u uredu, a u kontekstu nesporno utvrđene činjenice
da imenovani nije bio prisutan u uredu 13. listopada 2006. godine kada je bio
sudionik Okruglog stola na XVI. Konferenciji Zagrebačke burze d.d. u Rovinju,
zatraženo je da obrazloži tko je u Društvu tada obavljao brokerske poslove,
odnosno na koji su način upravo tada zaprimljeni i izloženi nalozi br. 20302/06, 20303/06, 20304/06, 20307/06, 20308/06 i
20309/06.

Daniel Nevidal je u traženom
očitovanju od 23. ožujka 2007. godine (prilog br. 10.
Zapisnika o provedenom postupku nadzora), naveo da je, u iznimnim situacijama
kada na putovanjima nije bio u mogućnosti sam zaprimati i izlagati naloge, to
umjesto njega činio tadašnji član Uprave Društva – Tonći
Korunić.

Na
traženje Agencije, 20. travnja 2007. godine svoje očitovanje dao je i Tonći Korunić, na okolnosti
članstva u Upravi Društva i obavljanja poslova s vrijednosnim papirima. Prema
predmetnom očitovanju, Tonći Korunić
je dužnost člana Uprave u Društvu obnašao od 1. rujna 2003. do 10. prosinca
2006. godine, iako tijekom tog razdoblja nije bio u radnom odnosu u Društvu.
Ističe da je samo u iznimnim situacijama mijenjao Daniela
Nevidala u primanju i izvršavanju naloga na trgovinskim
sustavima burzi, i to prvenstveno zbog ispunjavanja obveza koje za Društvo
proizlaze iz odredbi članaka 763. – 766. Zakona o obveznim odnosnima (»Narodne
novine« br. 35/05). Ukoliko bi se u takvim
situacijama dogodilo da ni on nije u uredu, naloge je zaprimao i izvršavao
putem mobilnog telefona i prijenosnog računala.

Nadalje,
a budući da je tijekom postupka nadzora utvrđeno da opisi poslova iz ugovora o
radu pojedinih zaposlenika Društva upućuju na njihovo obavljanje brokerskih
poslova (»trgovac na tržištu novca«, »broker i trgovac dionicama«, »broker i
trgovac vrijednosnim papirima«), Agencija je od Daniela
Nevidala zatražila dodatno očitovanje vezano uz
nazive i opise radnih mjesta navedenih u ugovorima o radu zaposlenika Društva.
U očitovanju, zaprimljenom 18. travnja 2007. godine, navedeno je da nazivi
radnih mjesta u ugovorima o radu zaposlenika opisuju opće zadatke i poslove
koji će se od pojedinog zaposlenika tražiti za vrijeme njegove karijere u
Društvu, pozivajući se pritom ponovo na očitovanje od 2. ožujka 2007. godine.

S
tim u svezi, a u cilju potpunog i pravilnog utvrđivanja svih činjenica,
Agencija je zatražila i očitovanja zaposlenika Društva – Daria
Bjelkanovića i Davora Voriha,
vezano uz poslove koje su obavljali kao zaposlenici Društva. Tražena očitovanja
zaprimljena su u Agenciji 18. svibnja 2007. godine. Dario
Bjelkanović istaknuo je da u Društvu obavlja poslove
investicijske analize, provođenja investicijskih strategija, vođenja vlasničkih
pozicija tržišta novca i duga, izvještavanja, potpore i edukacije, a kojim
poslovima je obuhvaćeno i kontroliranje alokacije transakcija, kontroliranje
provedbe plaćanja i namire dužničkih papira, te priprema izvještaja za klijente
(tzv. poslovi brokerskog odjela), dok je Davor Vorih naveo da u Društvu obavlja poslove u brokerskom
odjelu – priprema naloge za unos u knjigu naloga, prati kretanje pojedine
dionice u trgovinskom sustavu burze, te provodi poslove vezane uz uparivanje
pojedine transakcije s predmetnim nalogom, radi administraciju portfeljnih računa koje Društvo vodi, te pomaže pri izradi
internih analiza domaćih i stranih dionica i tržišta.

Po
okončanju postupka nadzora, Društvu je na očitovanje bio dostavljen Zapisnik o
provedenom postupku nadzora (klasa: UP/I-041-02/07-06/5, urbroj:
326-321/07-16 od 13. lipnja 2007. godine).

Odredbama
članka 53. ZTVP-a broker je definiran kao zaposlenik ovlaštenog društva koji je
ovlašten za obavljanje trgovine s vrijednosnim papirima, te kome dozvolu za rad
izdaje Agencija. Također, izričito je propisano da osobe koje nemaju dozvolu
Agencije ne smiju pružati brokerske usluge.

Tijekom
postupka nadzora nad Društvom, Agencija je utvrdila da je povremeno, iako
iznimno, brokerske poslove u Društvu obavljala neovlaštena osoba – Tonći Korunić, a što nesporno proizlazi
iz naprijed navedenih izjava koje su dali Daniel Nevidal i Tonći Korunić.

Osim
toga, a uzevši u razmatranje međusobno kontradiktorne izjave Daniela Nevidala 11. listopada
2006., 2. ožujka 2007. godine i kasnije tijekom postupka, izjave Daria Bjelkanovića i Davora Voriha, te sve podatke prikupljene tijekom postupka,
Agencija je, primjenjujući načelo slobodne ocjene dokaza iz članka 9. Zakona o
općem upravnom postupku (»Narodne novine« br. 53/91,
103/96), utvrdila da su brokerske poslove u Društvu neovlašteno obavljali i Dario Bjelkanović i Davor Vorih. Naime, Agencija smatra da nije životna situacija u
kojoj jedna osoba (Daniel Nevidal),
u Društvu koje zapošljava nekoliko osoba s položenim brokerskim ispitom, pored
poslova člana Uprave obavlja i sve brokerske poslove u Društvu, poglavito
zaprimanje naloga od klijenata, unošenje istih u knjigu naloga i izlaganje na
trgovinski sustav, obzirom na broj naloga tijekom jednog trgovinskog dana.
Također, teško je provedivo da član Uprave Društva na sastancima, službenim
putovanjima ili konferencijama, posredstvom mobitela i prijenosnog računala
obavlja brokerske poslove pažnjom dobrog stručnjaka. U prilog iznijetom stavu
Agencije idu i sljedeće činjenice utvrđene temeljem podataka prikupljenih
tijekom postupka i podataka o kojima Agencija inače vodi evidencije:

a)
Dario Bjelkanović
zaposlenik je Društva od 2002. godine na poslovima »trgovac na tržištu novca«,
s tim da je brokerski ispit položio 2004. godine;

b)
Davor Vorih zaposlenik je Društva od 2004. godine na
poslovima »broker i trgovac dionicama«, s tim da je brokerski ispit položio
2004. godine.

Konačno,
Agencija je mišljenja da su obrazloženja Daniela Nevidala, Daria Bjelkanovića i Davora Voriha,
dostavljena tijekom postupka, išla za tim da se isprave njihove ranije,
neposredno dane izjave, pa ih stoga je ocijenila nevjerodostojnima.

Odredbom
članka 52. stavak 1. točka 11. ZTVP-a propisano je da će Agencija ovlaštenom
društvu oduzeti dozvolu za obavljanje jednog ili više poslova s vrijednosnim
papirima ako poslove s vrijednosnim papirima za račun nalogodavca obavljaju
osobe koje nisu brokeri ili investicijski savjetnici.

Slijedom
svega naprijed izloženog, ocjenjujući svaki dokaz posebno i sve zajedno,
Agencija je donijela odluku oduzeti Društvu dozvolu za obavljanje svih poslova
s vrijednosnim papirima, uz primjenu odredbe stavka 6. članka 52. ZTVP-a.
Naime, Agencija je odlučila da dozvolu Društvu neće oduzeti ukoliko u razdoblju
od jedne godine od dana konačnosti ovog rješenja za Društvo ne nastupi bilo
koji od razloga za oduzimanje dozvole propisan odredbama članka 52. stavak 1.
ZTVP-a, uzevši pritom u obzir sljedeće činjenice (olakotne okolnosti):

–
opisanim postupanjem Društva nije nastupila šteta za klijente Društva, niti za
tržište kapitala u cjelini;

–
opisano postupanje Društva nije imalo za posljedicu manipulaciju tržištem;

–
osobe za koje je utvrđeno da su neovlašteno obavljale poslove s vrijednosnim
papirima imale su položen ispit za obavljanje poslova brokera;

–
Društvu ranije nije oduzimana dozvola, niti su bile utvrđene nepravilnosti u
radu istoga.

Oduzimanje
dozvole Društvu Agencija će upisati u Registar ovlaštenih društava, u koji je
Društvo upisano pod brojem 77 (sedamdesetsedam).

Sukladno
odredbama članka 8. stavak 3. Zakona o Agenciji, ovo rješenje objavit će se u
»Narodnim novinama«.

UPUTA
O PRAVNOM LIJEKU

Protiv
ovog rješenja žalba nije dopuštena, ali se protiv istoga može pokrenuti upravni
spor podnošenjem tužbe Upravnom sudu Republike Hrvatske u roku od 30 dana od
dana primitka ovog rješenja.

Klasa:
UP/I-041-02/07-06/5

Urbroj: 326-321/07-19

Zagreb,
12. srpnja 2007.

Predsjednik Uprave

**Ante Samodol, v. r.**

Rješenje, NN 74/2007-2363